LV Eiropas Savienības Oficiālais Vēstnesis C 206/16

Uzklausīšanas amatpersonas nobeiguma ziņojums (1)

Euro procentu likmju atvasinātie instrumenti (EIRD)

(AT.39914)

(2017/C 206/06)

Eiropas Komisija 2013. gada 5. martā saskaņā ar Regulas (EK) Nr. 1/2003 (2) 11. panta 6. punktu uzsāka procedūru attiecībā uz Barclays (3), Deutsche Bank (4), Société Générale, RBS (5), Crédit Agricole, HSBC un JP Morgan (6).

Pēc izlīguma sarunām un izlīguma iesnieguma saskaņā ar Regulas (EK) Nr. 773/2004 (7) 10.a panta 2. punktu Eiropas Komisija 2013. gada 29. oktobrī pieņēma iebildumu paziņojumu (“IP”), kas adresēts Barclays, Deutsche Bank, Société Générale un RBS (turpmāk “izlīguma dalībnieki”). IP tekstā ir norādīts, ka attiecīgajā laikposmā, kad minētie izlīguma dalībnieki piedalījās pārkāpumā (laikā no 2005. līdz 2008. gadam), tie iesaistījās vienošanās un/vai saskaņotās darbībās, kuru nolūks bija parastās kārtības izjaukšana attiecībā uz sastāvdaļu cenas noteikšanu euro procentu likmju atvasinātajos instrumentos (EIRD), kas piesaistīti EURIBOR, kas ir indeksēta starpbanku euro noguldījumu procentu likme, un/vai EONIA, kas ir indeksēta vidējā likme euro noguldījumiem uz nakti. Šīs vienošanās un saskaņotās darbības ir uzskatāmas par LESD101. panta 1. punkta un EEZ līguma 53. panta 1. punkta vienotu un turpinātu pārkāpumu.

Savās atbildēs uz IP visi izlīguma dalībnieki apliecināja, ka IP atspoguļo to attiecīgā izlīguma iesnieguma saturu.

Saskaņā ar Lēmuma 2011/695/ES 16. pantu esmu pārbaudījis, vai lēmuma projektā, kas adresēts izlīguma dalībniekiem, ir iekļauti vienīgi tie iebildumi, par kuriem izlīguma dalībniekiem tika dota iespēja paust savu viedokli, un mans secinājums ir apstiprinošs.

Ņemot vērā iepriekš izklāstīto un to, ka izlīguma dalībnieki nav vērsušies pie manis nedz ar lūgumiem, nedz ar sūdzībām (8), uzskatu, ka tām šajā lietā bija nodrošināta iespēja iedarbīgi īstenot savas procesuālās tiesības.

Briselē, 2013. gada 29. novembrī Joos STRAGIER

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.).

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(3) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. Komisija 2013. gada 29. oktobrī procedūru attiecināja arī uz Barclays Services Jersey Limited.

(4) Deutsche Bank AG, DB Group Services (UK) Limited un Deutsche Bank Services (Jersey) Limited.

(5) The Royal Bank of Scotland Group plc un The Royal Bank of Scotland plc.

(6) Lieta attiecībā uz Crédit Agricole, HSBC un JP Morgan vēl atrodas izskatīšanā.

(7) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(8) Saskaņā ar Lēmuma 2011/695/ES 15. panta 2. punktu karteļu lietas dalībnieki, kas piedalās izlīguma sarunās saskaņā ar Regulas (EK) Nr. 773/2004 10.a pantu, var vērsties pie uzklausīšanas amatpersonas jebkurā izlīguma procedūras stadijā, lai nodrošinātu savu procesuālo tiesību iedarbīgu īstenošanu. Skatīt arī 18. punktu Komisijas paziņojumā 2008/C 167/01 par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu (OV C 167, 2.7.2008., 1. lpp.).